**শংকৰদেৱ : সামাজিক কৰ্ম, ধৰ্ম আৰু সাহিত্য**

**শিক্ষা সমাপ্ত কৰি গুৰুগৃহৰ পৰা ঘৰলৈ ঘূৰাৰ পাছত শঙ্কৰদেৱৰ ওপৰত সংসাৰৰ গুৰু দায়িত্ব কিছুমান পৰিবলৈ ধৰে। তেওঁ নথকা অৱস্থাত শিৰোমণি ভূঞাৰ দায়িত্বভাৰ লৈ থকা ককাদেউতাক জয়ন্ত দলৈয়ে প্ৰথমেই শিৰোমণি ভূঞাৰ বিষয়ভাৰ শঙ্কৰদেৱৰ ওপৰত অৰ্পণ কৰিলে। তেনেই কম বয়সতে ভূঞাসকলৰ শ্ৰেষ্ঠ সন্মান লাভ কৰা আৰু শ্ৰেষ্ঠ দায়িত্ব পোৱা বাবে তেওঁৰ নাম ডেকাগিৰি হ'ল। শঙ্কৰদেৱে দক্ষতাৰে শাসনকাৰ্য চলাবলৈ ধৰিলে। শঙ্কৰদেৱে শিৰোমণি ভূঞাৰ দায়িত্ব লোৱাৰ কিছুদিন পিছৰে পৰা কছাৰীসকলে আলিপুখুৰী অঞ্চলত বসবাস কৰি থকা ভূঞা আৰু ব্ৰাহ্মণসকলৰ ওপৰত ঘনে ঘনে উপদ্ৰৱ কৰিবলৈ ধৰে। সকলোৰে অনুৰোধ আৰু কছাৰীসকলৰ উপদ্ৰৱলৈ লক্ষ্য ৰাখি শঙ্কৰদেৱে পৰিয়াল আৰু আন আন সকলৰ সৈতে আহি বৰদোৱাত ঘৰ-দুৱাৰ সাজি বসবাস কৰিবলৈ ল'লে। বৰদোৱাত ঘৰ-দুৱাৰ কৰি থাকোঁতে শঙ্কৰদেৱে ৰামৰাম গুৰুৰ লগত আলোচনা কৰি তাত এটি দেৱ মন্দিৰ নিমাৰ্ণ কৰাৰ সিদ্ধান্ত ল'লে। মন্দিৰৰ ভেঁটি তুলিবৰ সময়ত মাটি খান্দোতে কোৰৰ চাবত শিলত কটা চতুৰ্ভুজ বিষ্ণুমূৰ্তি এটা পালে। সেই বিষ্ণুমূৰ্তিটোকে সাতখলপীয়া সিংহাসনৰ ওপৰত প্ৰতিষ্ঠা কৰিলে।**

**প্ৰথমবাৰ তীৰ্থ ভ্ৰমণ কৰি কৰোঁতে ভগৱান বিভিন্ন লীলাৰ লগত সম্পৰ্কিত প্ৰায়বোৰ স্থান ভ্ৰমণ কৰি ভক্তিৰসেৰে আপ্লুত হৈ শঙ্কৰদেৱে নিজৰ চিন্তাধাৰা আৰু দৃষ্টিভংগীক বিস্তৃত আৰু গভীৰ কৰি তুলিলে। ভাৰতবৰ্ষৰ বিভিন্ন ঠাইৰ কৃষ্টি-সংস্কৃতিৰ মুকুতা বুটলি নিজ মাতৃভূমিত এক নতুন ধৰ্ম-সংস্কৃতিৰ বীজ ৰোপণ কৰাৰ মানসেৰে বাৰ বছৰৰ মূৰত বিস্তৃত ভ্ৰমণসূচী সামৰি সংগীসকলৰ সৈতে ১৪১৫ শকত ( ১৮৯৩ খ্ৰী:) নিজ গৃহলৈ ঘূৰি আহিল। শঙ্কৰদেৱে তীৰ্থ ভ্ৰমণ কৰাৰ সময়ত সমগ্ৰ ভাৰতবৰ্ষত ভক্তি আন্দোলনৰ ঢৌৱে ঢৌৱাই গৈছিল। তেওঁ ভক্তি আন্দোলনৰ মতবাদৰ সৰলতা আৰু কাৰ্যকাৰিতাত অতিকৈ মুগ্ধ হৈছিল। নিজৰ ৰাজ্যৰ মানুহখিনিৰ মাজত এই সহজ-সৰল ধৰ্মীয় মদবাদ প্ৰচাৰৰ বাবে শঙ্কৰদেৱৰ মনত হাবিয়াস জন্মে। সেই সময়ত অসম ৰাজ্যখনত বিভিন্ন ধৰ্মীয় মতবাদ প্ৰচলিত আছিল। ভগৱানক উপাসনা কৰাৰ কোনো নিদিৰ্ষ্ট পদ্ধতি নাছিল। অসংখ্য দেৱ-দেৱীৰ পূজা, বৃক্ষ পূজা, শিল পূজা, সৰ্প পূজা, ডাঙৰীয়া পূজা, প্ৰকৃতি পূজা আদি জনসাধাৰণৰ মাজত ব্যাপকভাৱে প্ৰচলিত আছিল। দেৱ-দেৱীৰ সন্তুষ্টিৰ অৰ্থে মানুহে বিগ্ৰহৰ আগত পশু বলি দিছিল; আনকি নৰবলি পৰ্যন্ত চলিছিল। ধৰ্মীয় আচাৰ-বিধিবোৰ সাধাৰণতে সহজ নাছিল। শঙ্কৰদেৱৰ মনত একান্ত বিশ্বাস জন্মিছিল যে ভক্তিধৰ্মই ভিন্‌ ভিন্‌ ধৰ্মীয় বিশ্বাসৰ মানুহবোৰক একগোট কৰিব পাৰিব বা একগোট কৰি ৰাখিব পাৰিব। সকলো লোককে এটি মাথোঁন ধৰ্মীয় বিশ্বাসৰ অধীনলৈ আনিবলৈ এই ভক্তিধৰ্মই হ'ব সৰ্বোত্তম পন্থা। এনে ব্যৱস্থাত উচ্চ-নীচ, ধনী-দুখীয়াৰ প্ৰভেদ নাথাকিব। ধৰ্মীয় অনুষ্ঠানত কোনো জাকজমকতা আৰু ব্যয়বহুলতা নাথাকিব। তীৰ্থ ভ্ৰমণ কৰা কালত লাভ কৰা অভিজ্ঞতা আৰু ঈশ্বৰ ভক্তি তত্ত্বৰ পৰম জ্ঞানেৰে সমৃদ্ধ হৈ সৰ্বসাধাৰণ মানুহখিনিৰ মাজত নামধৰ্ম প্ৰচাৰ কৰি মানুহক মোক্ষ লাভৰ সহজ পথৰ সন্ধান দিলে। ভাগৱতৰ ভক্তি আৰু গীতাৰ একশৰণ একত্ৰ কৰি তেওঁ অসমত 'এক শৰণ ভাগৱতী বৈষ্ণৱ নামধৰ্মৰ' খুঁটি পুতিলে। বিশ্বব্ৰহ্মাণ্ডৰ সৰ্বময় কৰ্তা ভগৱান এজন আৰু তেৱেঁই হৈছে পৰমেশ্বৰ বিষ্ণু। এইজনাৰ নাম ল'লেই জগতৰ সকলো দুখ-যন্ত্ৰণাৰ পৰা পৰিত্ৰাণ পাব পৰি; সেয়ে আমি এইজনা সৰ্বশক্তিমান ভগৱানৰ চৰণত শৰণ ল'ব লাগে। শঙ্কৰদেৱে প্ৰচাৰ কৰা এই ধৰ্মই হৈছে চমুকৈ একশৰণ নামধৰ্ম। ইয়াক নৱবৈষ্ণৱ ধৰ্ম বা মহাপুৰুষীয়া ধৰ্ম বুলিও কোৱা হয়। শঙ্কৰদেৱে প্ৰচাৰ কৰা এই ধৰ্মৰ মূল আধাৰ হ'ল 'দ্বাদশ স্কন্ধ ভাগৱত' গ্ৰন্থ। এই ধৰ্মমতত ক্ৰিয়াকাণ্ডৰ ব্যায়বহুলতা, বলি-বিধান, যাগ-যজ্ঞ, পূজা-পাতল, মূৰ্তি-উপাসনা অদি নাই। কেৱল 'একদেৱ, একসেৱ' এক বিনে নাই কেৱ' অৰ্থাৎ‌ কায়মনো বাক্য হৰিৰ নাম শ্ৰৱণ-কীৰ্তন কৰা।**

**শঙ্কৰদেৱে সৃষ্টিকৰ্তা ভগৱান**[**বিষ্ণু**](https://as.m.wikipedia.org/wiki/%E0%A6%AC%E0%A6%BF%E0%A6%B7%E0%A7%8D%E0%A6%A3%E0%A7%81)**ৰ মহান গুণৰাশি জনসাধাৰণৰ মাজত প্ৰচাৰ কৰিবলৈ এক অভিনৱ নাট্যাভিনয়ৰ আয়োজন কৰিছিল। সেই নাট্যাভিনয়ক কোৱা হৈছিল চিহ্ন-যাত্ৰা (চিহ্ন=চিত্ৰ, যাত্ৰা= নাটক)। এনেদৰেই অসমত নাট্যকলাৰ জন্ম হয় শঙ্কৰদেৱৰ হাতত। গুৰুগৃহত থাকি অধ্যয়ন কৰোঁতে লাভ কৰা নটাকৰ জ্ঞান আৰু তীৰ্থভ্ৰমণ কালত লাভ কৰা অভিজ্ঞতাক ভেঁটি কৰি শঙ্কৰদেৱে 'চিহ্ন' নামৰ নাট এখনি লিখি তাক যাত্ৰা বিচাপে অভিনয় কৰে। সেয়ে চিহ্ন-যাত্ৰা। শঙ্কৰদেৱৰ নাট্য প্ৰতিভাৰ প্ৰথম স্বাক্ষৰ পোৱা যায়**[**চিহ্ন-যাত্ৰা**](https://as.m.wikipedia.org/w/index.php?title=%E0%A6%9A%E0%A6%BF%E0%A6%B9%E0%A7%8D%E0%A6%A8-%E0%A6%AF%E0%A6%BE%E0%A6%A4%E0%A7%8D%E0%A7%B0%E0%A6%BE&action=edit&redlink=1)**ত। সংলাপহীন এই নাটকখনিৰ অভিনয় বৰদোৱাত চাৰিদিন সাতৰাতি হৈছিল বুলি কথিত। নৃত্য-গীত আৰু চৰিত্ৰৰ সমাবেশেৰে ই ৰাইজক চমৎকৃত কৰিছিল। চিহ্ন-যাত্ৰাৰ ৰচনাকাল ১৪৬৮ খ্ৰীষ্টাব্দ বুলি জনা যায়।**

**সেই সময়ত সকলো শাস্ত্ৰই সংস্কৃত ভাষাত থকাৰ কাৰণে সাধাৰণ মানুহে তাক পঢ়ি জ্ঞান অৰ্জন কৰিব নোৱাৰিছিল। সেই অসুবিধা দুৰ কৰি সৰ্বসাধাৰণে বুজিব পৰাকৈ তেওঁ বহু সংস্কৃত গ্ৰন্থ অসমীয়ালৈ অনুবাদ কৰাৰ লগতে তাৰ সাৰ সংগ্ৰহ কৰিও বহু অসমীয়া গ্ৰন্থ ৰচনা কৰে। জনসাধাৰণক জ্ঞান আৰু আনন্দ প্ৰদানৰ চলেৰে ধৰ্ম প্ৰচাৰেই আছিল তেওঁৰ ৰচনাৰ মূল অৰ্থ। সেইবাবে তেওঁ সাধাৰণ অসমীয়া ভাষাত গীত, পদ, নাট, ৰচনা নকৰি '**[**ব্ৰজাৱলী**](https://as.m.wikipedia.org/wiki/%E0%A6%AC%E0%A7%8D%E0%A7%B0%E0%A6%9C%E0%A6%BE%E0%A7%B1%E0%A6%B2%E0%A7%80)**' নামে ভাষাত ৰচনা কৰিছিল। কাৰণ এই ভাষাই সাধাৰণ মানুহৰ মাজত কৃষ্ণভক্তিৰ প্ৰতি মন কৃষ্ট কৰাত সহায় কৰিছিল। শ্ৰীশ্ৰীশঙ্কৰদেৱৰ গ্ৰন্থসমূহক কেইবাভাগত ভগাব পাৰি, যেনে:**

### **কাব্য**

* [**হৰিশ্চন্দ্ৰ উপাখ্যান**](https://as.m.wikipedia.org/w/index.php?title=%E0%A6%B9%E0%A7%B0%E0%A6%BF%E0%A6%B6%E0%A7%8D%E0%A6%9A%E0%A6%A8%E0%A7%8D%E0%A6%A6%E0%A7%8D%E0%A7%B0_%E0%A6%89%E0%A6%AA%E0%A6%BE%E0%A6%96%E0%A7%8D%E0%A6%AF%E0%A6%BE%E0%A6%A8&action=edit&redlink=1)
* [**অজামিল উপাখ্যান**](https://as.m.wikipedia.org/w/index.php?title=%E0%A6%85%E0%A6%9C%E0%A6%BE%E0%A6%AE%E0%A6%BF%E0%A6%B2_%E0%A6%89%E0%A6%AA%E0%A6%BE%E0%A6%96%E0%A7%8D%E0%A6%AF%E0%A6%BE%E0%A6%A8&action=edit&redlink=1)
* [**ৰুক্মিণী হৰণ কাব্য**](https://as.m.wikipedia.org/w/index.php?title=%E0%A7%B0%E0%A7%81%E0%A6%95%E0%A7%8D%E0%A6%AE%E0%A6%BF%E0%A6%A3%E0%A7%80_%E0%A6%B9%E0%A7%B0%E0%A6%A3_%E0%A6%95%E0%A6%BE%E0%A6%AC%E0%A7%8D%E0%A6%AF&action=edit&redlink=1)
* [**বলিছলন**](https://as.m.wikipedia.org/w/index.php?title=%E0%A6%AC%E0%A6%B2%E0%A6%BF%E0%A6%9B%E0%A6%B2%E0%A6%A8&action=edit&redlink=1)
* [**অমৃত মন্থন**](https://as.m.wikipedia.org/w/index.php?title=%E0%A6%85%E0%A6%AE%E0%A7%83%E0%A6%A4_%E0%A6%AE%E0%A6%A8%E0%A7%8D%E0%A6%A5%E0%A6%A8&action=edit&redlink=1)
* [**গজেন্দ্ৰ উপাখ্যান**](https://as.m.wikipedia.org/w/index.php?title=%E0%A6%97%E0%A6%9C%E0%A7%87%E0%A6%A8%E0%A7%8D%E0%A6%A6%E0%A7%8D%E0%A7%B0_%E0%A6%89%E0%A6%AA%E0%A6%BE%E0%A6%96%E0%A7%8D%E0%A6%AF%E0%A6%BE%E0%A6%A8&action=edit&redlink=1)
* [**কুৰুক্ষেত্ৰ**](https://as.m.wikipedia.org/w/index.php?title=%E0%A6%95%E0%A7%81%E0%A7%B0%E0%A7%81%E0%A6%95%E0%A7%8D%E0%A6%B7%E0%A7%87%E0%A6%A4%E0%A7%8D%E0%A7%B0&action=edit&redlink=1)
* [**গোপী-উদ্ধৱ সংবাদ**](https://as.m.wikipedia.org/w/index.php?title=%E0%A6%97%E0%A7%8B%E0%A6%AA%E0%A7%80-%E0%A6%89%E0%A6%A6%E0%A7%8D%E0%A6%A7%E0%A7%B1_%E0%A6%B8%E0%A6%82%E0%A6%AC%E0%A6%BE%E0%A6%A6&action=edit&redlink=1)
* [**কৃষ্ণ প্ৰয়াণ - পাণ্ডব নিৰ্বাৰণ**](https://as.m.wikipedia.org/w/index.php?title=%E0%A6%95%E0%A7%83%E0%A6%B7%E0%A7%8D%E0%A6%A3_%E0%A6%AA%E0%A7%8D%E0%A7%B0%E0%A6%AF%E0%A6%BC%E0%A6%BE%E0%A6%A3_-_%E0%A6%AA%E0%A6%BE%E0%A6%A3%E0%A7%8D%E0%A6%A1%E0%A6%AC_%E0%A6%A8%E0%A6%BF%E0%A7%B0%E0%A7%8D%E0%A6%AC%E0%A6%BE%E0%A7%B0%E0%A6%A3&action=edit&redlink=1)

### **ভক্তিতত্ত্ব প্ৰকাশক গ্ৰন্থ**

* [**ভক্তি প্ৰদীপ**](https://as.m.wikipedia.org/wiki/%E0%A6%AD%E0%A6%95%E0%A7%8D%E0%A6%A4%E0%A6%BF_%E0%A6%AA%E0%A7%8D%E0%A7%B0%E0%A6%A6%E0%A7%80%E0%A6%AA)
* [**ভক্তি ৰত্নাকৰ**](https://as.m.wikipedia.org/w/index.php?title=%E0%A6%AD%E0%A6%95%E0%A7%8D%E0%A6%A4%E0%A6%BF_%E0%A7%B0%E0%A6%A4%E0%A7%8D%E0%A6%A8%E0%A6%BE%E0%A6%95%E0%A7%B0&action=edit&redlink=1)**(সংস্কৃতত ৰচিত)**
* [**নিমি-নৱসিদ্ধ সংবাদ**](https://as.m.wikipedia.org/w/index.php?title=%E0%A6%A8%E0%A6%BF%E0%A6%AE%E0%A6%BF-%E0%A6%A8%E0%A7%B1%E0%A6%B8%E0%A6%BF%E0%A6%A6%E0%A7%8D%E0%A6%A7_%E0%A6%B8%E0%A6%82%E0%A6%AC%E0%A6%BE%E0%A6%A6&action=edit&redlink=1)
* [**অনাদি পাতন**](https://as.m.wikipedia.org/w/index.php?title=%E0%A6%85%E0%A6%A8%E0%A6%BE%E0%A6%A6%E0%A6%BF_%E0%A6%AA%E0%A6%BE%E0%A6%A4%E0%A6%A8&action=edit&redlink=1)

### **অনুবাদমূলক গ্ৰন্থ**

* [**ভাগৱত**](https://as.m.wikipedia.org/wiki/%E0%A6%AD%E0%A6%BE%E0%A6%97%E0%A7%B1%E0%A6%A4)**প্ৰথম, দ্বিতীয়**
* [**দশম স্কন্ধৰ আদিছোৱা**](https://as.m.wikipedia.org/w/index.php?title=%E0%A6%A6%E0%A6%B6%E0%A6%AE_%E0%A6%B8%E0%A7%8D%E0%A6%95%E0%A6%A8%E0%A7%8D%E0%A6%A7%E0%A7%B0_%E0%A6%86%E0%A6%A6%E0%A6%BF%E0%A6%9B%E0%A7%8B%E0%A7%B1%E0%A6%BE&action=edit&redlink=1)
* [**দ্বাদশ স্কন্ধ**](https://as.m.wikipedia.org/w/index.php?title=%E0%A6%A6%E0%A7%8D%E0%A6%AC%E0%A6%BE%E0%A6%A6%E0%A6%B6_%E0%A6%B8%E0%A7%8D%E0%A6%95%E0%A6%A8%E0%A7%8D%E0%A6%A7&action=edit&redlink=1)
* [**ৰামায়ণৰ উত্তৰা কাণ্ড**](https://as.m.wikipedia.org/w/index.php?title=%E0%A7%B0%E0%A6%BE%E0%A6%AE%E0%A6%BE%E0%A6%AF%E0%A6%BC%E0%A6%A3%E0%A7%B0_%E0%A6%89%E0%A6%A4%E0%A7%8D%E0%A6%A4%E0%A7%B0%E0%A6%BE_%E0%A6%95%E0%A6%BE%E0%A6%A3%E0%A7%8D%E0%A6%A1&action=edit&redlink=1)

### **অঙ্কীয়া নাট**

**পত্নী প্ৰসাদ**

**কালিয়দমন**

**ভাগৱতৰ দশম স্কন্ধৰ ষোড়শ-সপ্তদশ অধ্যায়ৰ ভেটিত কালিয়দমন নাট ৰচনা কৰা হৈছিল। কালি হ্ৰদত কালি নামৰ নাগে বাস কৰাৰ ফলত হ্ৰদৰ পানী বিষাক্ত হৈ পৰে। এদিন এই বিষাক্ত পানী সেৱন কৰাৰ ফলত গোপবালক সকল অচেতন হৈ মৃত্যুমুখত পৰে। কৃষ্ণই নিজৰ ঐশ্বৰিক শক্তিৰে কালি নাগক পৰাস্ত কৰি সেই হ্ৰদ এৰি যাবলৈ বাধ্য কৰে আৰু সকলো গোপবালককে জীৱন দান দিয়ে। এই কাহিনীভাগকেই ইয়াত অংকন কৰা হৈছে।**

**কেলিগোপাল**

**কেলিগোপাল নাটখন ভাগৱতৰ ৰাস পঞ্চ অধ্যায়ৰ আলমত ৰচনা কৰিছিল। শৰতৰ ৰাতি কৃষ্ণৰ বাঁহীৰ সুৰত আকৰ্ষিত হৈ গোপীসকলে বৃন্দাবনলৈ ঢপলিয়াই আহে। মূলতঃ শ্ৰীকৃষ্ণ আৰু গোপীসকলৰ ৰাসলীলাই এই নাটৰ উপজীব্য।**

**ৰুক্মিণী হৰণ**

**ৰুক্মিণী হৰণ নাটখন ভাগৱতৰ মূল সংগ্ৰহ কৰি ৰচনা কৰা হৈছিল। পিতাক ভীষ্মই কন্যা ৰুক্মীণীক কৃষ্ণৰ হাতত সমৰ্পণ কৰাৰ ইচ্ছা কৰিছিল যদিও জ্যেষ্ঠ ভাতৃ ৰুক্মবীৰে কৃষ্ণৰ পৰিৱৰ্তে ছেদীৰাজ শিশুপাললৈ ৰুক্মীণীক বিয়া দিয়াৰ ব্যৱস্থা কৰে। ইফালে ৰুক্মীণীয়ে কৃষ্ণতেই মন প্ৰাণ সঁপি দিয়ে। ভাতৃ শিশুপালক প্ৰকাশ্যে বিৰোধ কৰিব নোৱাৰি ৰুক্মীণীয়ে বেদনিধি বিপ্ৰৰ জৰিয়তে কৃষ্ণলৈ বাৰ্তা পঠায় যে তেওঁক যিকোনো উপায়ে পলুৱাই নিব লাগে আৰু সেইয়া কিদৰে সম্ভৱ হ'ব তাৰ দিহা পৰামৰ্শও তেওঁ চিঠিত উল্লেখ কৰি দিয়ে। এই সমস্ত ঘটনাৱলীকে ৰুক্মীণী হৰণ নাটত ফুটাই তোলা হৈছে।**

**পাৰিজাত হৰণ**

[**ভাগৱত**](https://as.m.wikipedia.org/wiki/%E0%A6%AD%E0%A6%BE%E0%A6%97%E0%A7%B1%E0%A6%A4)**আৰু হৰিবংশৰ মূলৰ পৰা পাৰিজাত হৰণ নাটখনি ৰচনা কৰিছিল। এদিন নাৰদে শ্ৰীকৃষ্ণক এপাহ পাৰিজাত ফুল অৰ্পণ কৰে। ৰুক্মীণীয়ে ফুলপাহৰ প্ৰতি আগ্ৰহ প্ৰকাশ কৰাত কৃষ্ণই ফুলপাহ ৰুক্মীণীৰ খোপাত পিন্ধাই দিয়ে। কৃষ্ণৰ সেই কাৰ্য্যত ইৰ্ষাম্বিত হৈ আন এগৰাকী পত্নী সত্যভামাই কিদৰে ইন্দ্ৰপত্নী শচীৰ পৰা পাৰিজাত ফুল হস্তগত কৰি তাক আনি নিজৰ কোঠাৰ কাষতে ৰুৱে আৰু ৰুক্মীণীক হেয় জ্ঞান কৰি নিজকে কৃষ্ণৰ প্ৰিয় পত্নী বুলি প্ৰতিপন্ন কৰিব খুজিছে তাকেই ইয়াত দেখুওৱা হৈছে।**

**ৰাম বিজয়**

[**ৰামায়ণ**](https://as.m.wikipedia.org/wiki/%E0%A7%B0%E0%A6%BE%E0%A6%AE%E0%A6%BE%E0%A6%AF%E0%A6%BC%E0%A6%A3)**ৰ আদিকাণ্ডৰ সাৰ গ্ৰহণ কৰি শঙ্কৰদেৱে ৰাম নিজয় নাট ৰচনা কৰিছিল। কেনেকৈ ৰামে হৰধনু ভাঙি সীতাক লাভ কৰে আৰু অযোধ্যালৈ যাত্ৰা কৰোঁতে বাটত পৰশুৰামক যুদ্ধত পৰাস্ত কৰে এই সমস্ত ঘটনাৱলীয়ে এই নাটৰ মূল আধাৰ।**

### **গীত**

* [**বৰগীত**](https://as.m.wikipedia.org/wiki/%E0%A6%AC%E0%A7%B0%E0%A6%97%E0%A7%80%E0%A6%A4)
* [**ভটিমা**](https://as.m.wikipedia.org/wiki/%E0%A6%AD%E0%A6%9F%E0%A6%BF%E0%A6%AE%E0%A6%BE)**(দেৱভটিমা, নাটভটিমা, ৰাজভটিমা)**
* [**টোটয়**](https://as.m.wikipedia.org/w/index.php?title=%E0%A6%9F%E0%A7%8B%E0%A6%9F%E0%A6%AF%E0%A6%BC&action=edit&redlink=1)
* [**চপয়**](https://as.m.wikipedia.org/w/index.php?title=%E0%A6%9A%E0%A6%AA%E0%A6%AF%E0%A6%BC&action=edit&redlink=1)

### **নাম-প্ৰসঙ্গৰ গ্ৰন্থ**

* [**কীৰ্তন**](https://as.m.wikipedia.org/wiki/%E0%A6%95%E0%A7%80%E0%A7%B0%E0%A7%8D%E0%A6%A4%E0%A6%A8)
* [**গুণমালা**](https://as.m.wikipedia.org/wiki/%E0%A6%97%E0%A7%81%E0%A6%A3%E0%A6%AE%E0%A6%BE%E0%A6%B2%E0%A6%BE)

**বৰগীত :**

**শংকৰদেৱৰ বৰগীতৰ ভাষা ব্ৰজাৱলী। মিথিলাৰ বিদ্যাপতিৰ পৰা আৰম্ভ কৰি বংগদেশ আৰু উৰিষ্যাৰ বৈষ্ণৱ কবিসকলেও কৃষ্ণলীলা বিষয়ক গীতবোৰ এই ভাষাতে লিখিছিল। প্ৰকাশৰ সংযম, শাস্ত্ৰীয় ৰাগৰ প্ৰয়োগ, আধ্যাত্মিক, ভক্তি অনুভূতিৰ আন্তৰিকতা বৰগীতৰ গুৰুত্বপূৰ্ণ লক্ষণ। বৰগীতত ৰাগৰ উল্লেখ থাকে কিন্তু তালৰ উল্লেখ নাথাকে। পৰম্পৰা অনুসৰি ওজা বা গায়নে উপযোগী তাল খোল বা মৃদংগত সংগত কৰে। বৰগীতক ড০ বাণীকান্ত কাকতিয়ে Noble Numbers, কালিৰাম মেধিয়ে song celestial বুলি অভিহিত কৰিছে। বৈষ্ণৱসকলৰ মতে বৰগীতৰ মুঠ বিষয় ৬ টা, সেইকেইটা ক্ৰমে—লীলা,বিৰহ,চোৰ,চাতুৰি,পৰমাৰ্থ,বিৰক্তি। শংকৰদেৱৰ বৰগীতৰ মাজত পৰমাৰ্থ আৰু বিৰক্তি ভাৱ প্ৰধান। মাধৱদেৱৰ বৰগীতত শিশুকৃষ্ণ মূল চৰিত্ৰ হোৱা বাবে বাকীকেইটা ভাৱৰ প্ৰাধান্য আছে।**

**মনোৰঞ্জন বৰদলৈ**

**সহকাৰী অধ্যাপক, অসমীয়া বিভাগ**

**ঢকুৱাখনা মহাবিদ্যালয়**

**১৪/০৮/২০২০**